b'\n_START_ARTICLE_\nMitsubishi Pajero\n_START_SECTION_\nHistoria\n_START_PARAGRAPH_\nMitsubishill\xc3\xa4 on pitk\xc3\xa4aikainen kokemus maastoautojen valmistamisesta. Mitsubishi kehitteli vuonna 1934 maailman ensimm\xc3\xa4isen dieselk\xc3\xa4ytt\xc3\xb6isen nelivetoisen henkil\xc3\xb6auton, joka tunnetaan mallinimell\xc3\xa4 PX-33. Siin\xc3\xa4 oli 4,4 litrainen 6-sylinterinen dieselmoottori ja jatkuva neliveto._NEWLINE_Vuonna 1953 Mitsubishi aloitti Mitsubishi Jeep-maastoautojen valmistamisen Jeepin lisenssill\xc3\xa4 Japanin markkinoille. _NEWLINE_Syksyll\xc3\xa4 1981 esitelty Pajero oli aikanaan varsin henkil\xc3\xb6automainen maasturi. Pajeroa on sen 25-vuotisen historian aikana valmistettu yli 2,5 miljoonaa kappaletta. Nyky\xc3\xa4\xc3\xa4n sit\xc3\xa4 myyd\xc3\xa4\xc3\xa4n yli 170 eri maassa._NEWLINE_Amerikassa ja Espanjassa Pajero tunnetaan nimell\xc3\xa4 Mitsubishi Montero. Joillain markkinoilla (mm. Iso-Britannia) k\xc3\xa4ytet\xc3\xa4\xc3\xa4n my\xc3\xb6s nime\xc3\xa4 Mitsubishi Shogun. Amerikassa Pajeroa on myyty my\xc3\xb6s nimella Dodge Raider. Vaihtoehtoiset nimet on otettu k\xc3\xa4ytt\xc3\xb6\xc3\xb6n p\xc3\xa4\xc3\xa4asiassa sen takia, ett\xc3\xa4 espanjan kieless\xc3\xa4 sana pajero on itsetyydytyksen harjoittajaa tarkoittava alatyylinen ilmaisu.\n_START_SECTION_\nEnsimm\xc3\xa4inen sukupolvi (1981\xe2\x80\x931991)\n_START_PARAGRAPH_\nPajero tuli aluksi markkinoille vain lyhyen\xc3\xa4 korimallina, ja pitk\xc3\xa4akseliv\xc3\xa4linen Wagon esiteltiin vuonna 1984. Moottori oli Euroopassa joko 2,6-litrainen bensakone tai Galantissakin k\xc3\xa4ytetty 2,3-litrainen turbodiesel. Turbodieselmalli nousi Japanissa muutamassa kuukaudessa eniten myydyksi maasturiksi. Vuonna 1986 diesel kasvoi 2,5-litraiseksi ja vuonna 1989 siihen lis\xc3\xa4ttiin v\xc3\xa4lij\xc3\xa4\xc3\xa4hdytin, ja takaveto galantin vaihteisto vaihdettiin huomattavasti kest\xc3\xa4v\xc3\xa4mp\xc3\xa4\xc3\xa4n Canter vaihteistoon. Samaan aikaan tuli myyntiin 3,0-litraisella V6-moottorilla varustettu Pajero. Ensimm\xc3\xa4isen sukupolven Pajeroa valmistettiin Koreassa viel\xc3\xa4 vuoteen 2003 asti nimell\xc3\xa4 Hyundai Galloper._NEWLINE_Ensimm\xc3\xa4isiss\xc3\xa4 lyhyiss\xc3\xa4 Pajeroissa oli 21 senttimetrin maavara, 2,35 metrin akseliv\xc3\xa4li ja pienet korinylitykset, koska korin pituus on alle nelj\xc3\xa4 metri\xc3\xa4. Maasturiksi Pajero oli kevyt, omapainoltaan 1\xc2\xa0520 kg._NEWLINE_Vuonna 1987, Mitsubishi ja Suomi juhlivat 70-vuotisjuhlia. N\xc3\xa4iden kunniaksi Mitsubishi toi Suomeen Pajero EXE Finlandia juhlamallisia autoja hyvin rajoitetun er\xc3\xa4n. Autojen erikoisvarusteisiin kuuluivat mm. s\xc3\xa4hk\xc3\xb6toimiset ikkunat, laadukas verhoilu, keskuslukitus ja juhlava ulkon\xc3\xa4k\xc3\xb6 s\xc3\xa4vylaseineen, erikoisvanteineen ja juhlateippauksineen.\n_START_SECTION_\nToinen sukupolvi (1991\xe2\x80\x931999)\n_START_PARAGRAPH_\nToisen sukupolven Pajero esiteltiin vuoden 1991 alussa. Ulkomuoto oli hyvin l\xc3\xa4hell\xc3\xa4 edelt\xc3\xa4v\xc3\xa4\xc3\xa4 mallia, mutta kulmia oli hieman py\xc3\xb6ristetty. Useimmissa malleissa oli Super Select -neliveto, joka yhdisti jatkuvan ja kytkett\xc3\xa4v\xc3\xa4n nelivedon etuja. Vuonna 1993 esiteltiin tehokkaampia moottoreita: 3,5-litrainen V6 ja 2,8-litrainen turbodiesel. Syksyll\xc3\xa4 1997 mallia uudistettiin ja 3,5-litrainen moottori sai suorasuihkutuksen. Toisen sukupolven Pajero s\xc3\xa4ilyi monissa maissa kolmannen sukupolven rinnalla nimell\xc3\xa4 Pajero Classic.'